b'\n_START_ARTICLE_\nHOB M\xc3\xb8re\n_START_PARAGRAPH_\nHOB M\xc3\xb8re A/S, seinere Team M\xc3\xb8re og Nettbuss M\xc3\xb8re._NEWLINE_HOB M\xc3\xb8re var et rutebilselskap som ble opprettet fra 1. januar 1998. HOB M\xc3\xb8re ble etablert av Hemne-Orkladal Billag (HOB) som i 1997 hadde kj\xc3\xb8pt opp Molde Bilruter, M\xc3\xb8relinjen og Nordm\xc3\xb8re Trafikkselskap. HOB driftet videre den virksomheten som disse tre selskapene hadde drevet. Det omfattet det meste sv busstrafikken p\xc3\xa5 Nordm\xc3\xb8re og deler av Romsdal. Det omfattet ogs\xc3\xa5 langruter til S\xc3\xb8r-Tr\xc3\xb8ndelag, nemlig rutene Molde/Kristiansund-Trondheim (M\xc3\xb8relinjen) og Kristiansund-Oppdal. 1. januar 1998 ble navnene p\xc3\xa5 de tre tidligere selskapene tatt ut av bruk, og det hette heretter HOB M\xc3\xb8re. Hovedkontoret til HOB M\xc3\xb8re ble lagt til Kristiansund._NEWLINE_HOB M\xc3\xb8re som selskapsnavn fikk kort varighet. I tidsrommet 1995-2005 skjedde det store eierskifter i norsk bussbransje. 1. juli 2001 ble HOB-konsernet, Hemne-Orkladal Billag, fusjonert med Trondheim Trafikkselskap som hadde Trondheim kommune som eier. Det nye konsernet fikk navnet Team Trafikk AS. Dette ble et selskap som omfattet det meste av ruteg\xc3\xa5ende busstrafikk i store deler av S\xc3\xb8r-Tr\xc3\xb8ndelag inkl. Trondheim, Stj\xc3\xb8rdal-regionen til Storlien, og det meste av busstrafikk i Nordm\xc3\xb8re og Romsdal. I alt omfattet dette ca. 1200 ansatte og 600 vogner, de fleste busser._NEWLINE_H\xc3\xb8sten 2002 ble Team-konsernet kj\xc3\xb8pt opp av Nettbuss AS. Dermed ble NSB-eide Nettbuss det dominerende busselskapet i S\xc3\xb8r-Tr\xc3\xb8ndelag og Nordm\xc3\xb8re og Romsdal. I denne prosessen fikk tidligere HOB M\xc3\xb8re/ Team M\xc3\xb8re navnet Nettbuss M\xc3\xb8re.'